**Προεδρικές εκλογές** διενεργήθηκαν στο Μπουρούντι στις 21 Ιουλίου 2015. Πρόεδρος εξελέγη για 3η θητεία ο Πιερ Νκουρουνζίζα, παρά τις διαμαρτυρίες και την αμφισβήτηση για το αν είχε δικαίωμα να διεκδικήσει άλλη μία θητεία. Η αντιπολίτευση δεν έλαβε μέρος στις εκλογές και ο Νκουρουνζίζα εξασφάλισε την επανεκλογή του.

Εκλογικό σύστημα
----------------

Ο Πρόεδρος εκλέγεται με το σύστημα των δύο γύρων. Αν κανείς υποψήφιος δεν συμπληρώσει το απαιτούμενο ποσοστό ώστε να εκλεγεί από τον πρώτο γύρο, είναι απαραίτητη η διεξαγωγή και δεύτερου γύρου.

Υποψήφιοι
---------

### Αμφιλεγόμενη επανεκλογή Νκουρουνζίζα

Υπήρξε ασυμφωνία μεταξύ του κυβερνώντος CNDD–FDD και της αντιπολίτευσης για το αν ο πρόεδρος Πιερ Νκουρουνζίζα μπορούσε να είναι υποψήφιος και να διεκδικήσει και τρίτη θητεία. Οι προσκείμενοι στον Νκουρουνζίζα ισχυρίστηκαν ότι ο πρόεδρος μπορούσε να διεκδικήσει και τρίτη θητεία, καθώς η πρώτη προεδρική θητεία του ξεκίνησε μετά την εκλογή του από το Κοινοβούλιο και όχι από την ψήφο του λαού, κατά συνέπεια δεν συμπεριελήφθη στο όριο για τις προεδρικές θητείες.

Στη διάρκεια διήμερης επίσκεψής του στο Μπουρούντι τον Μάρτιο του 2015 ο πρόεδρος της Τανζανίας Τζακάια Κικουέτε προειδοποίησε για τον κίνδυνο να ξεσπάσουν βίαια επεισόδια εάν δεν υπήρξε σεβασμός στο σύνταγμα και στην ειρηνευτική συμφωνία που υπογράφηκε στην Αρούσα το 2005.

Τον Απρίλιο του 2015 το CNDD–FDD έχρισε τον Νκορουνζίζα υποψήφιό του. Η απόφαση πυροδότησε ταραχές που διήρκεσαν αρκετές ημέρες και συμπλοκές με την αστυνομία στην πρωτεύουσα Μπουζουμπούρα. Η κυβέρνηση καταδίκασε τα επεισόδια και κατηγόρησε την αντιπολίτευση ότι αποπειράθηκε να αναθερμάνει τη βία και τις εθνοτικές ταραχές του εμφυλίου πολέμου.

Στις 5 Μαΐου 2015 το Συνταγματικό Δικαστήριο αποφάνθηκε ότι ο Νκουρουνζίζα μπορούσε να είναι υποψήφιος για 3η θητεία, παρότι ο αντιπρόεδρος του δικαστηρίου, Σιλβέρ Νιμπαγκαρίτσε, έφυγε από τη χώρα και ανέφερε ότι οι περισσότεροι από τους δικαστές πίστευαν ότι η απόφαση να διεκδικήσει ο Νκουρουνζίζα και 3η θητεία είναι αντισυνταγματική, όμως είχαν πιεστεί να αλλάξουν τη γνώμη τους. Στις 13 Μαΐου εκδηλώθηκε απόπειρα πραξικοπήματος από στοιχεία του στρατού που ήταν αντίθετα στην 3η θητεία του Νκουρουνζίζα, όμως στρατιώτες πιστοί στον πρόεδρο έθεσαν ξανά την κατάσταση υπό έλεγχο την επόμενη ημέρα.

Η Αφρικανική Ένωση και οι ΗΠΑ κάλεσαν τον Νκουρουνζίζα να μην διεκδικήσει και τρίτη θητεία. Στις 19 Μαΐου, σε συνάντηση με περιφερειακούς ηγέτες, ο Νοτιοαφρικανός πρόεδρος Τζέικομπ Ζούμα ζήτησε την επ' αόριστο αναβολή των εκλογών. Παρόμοια έκκληση για αναβολή των εκλογών αλλά για 6 εβδομάδες έγινε από ηγέτες χωρών της Κοινότητας Ανατολικής Αφρικής στις 31 Μαΐου.

Στις 8 Ιουνίου 2015 η εφορευτική επιτροπή καθυστέρησε τη διεξαγωγή των εκλογών και μετέθεσε την ημερομηνία από τις 26 Ιουνίου στις 15 Ιουλίου. Η προεκλογική εκστρατεία του Νκουρουνζίζα ξεκίνησε στις 25 Ιουνίου.

Έπειτα από αίτημα ηγετών της περιοχής, η κυβέρνηση αποφάσισε στις 11 Ιουλίου να αναβάλει για άλλη μία φορά τις εκλογές για τις 21 Ιουλίου.
 Η προσπάθεια διαμεσολάβησης με επικεφαλής τον πρόεδρο της Ουγκάντα, Γιουέρι Μουσέβενι, ήταν αποτυχημένη. Οι συνομιλίες τελικά διεκόπησαν στις 19 Ιουλίου, καθώς δεν προσήλθε σε αυτές η κυβέρνηση.

### Αντιπολίτευση

Τον Δεκέμβριο του 2014 ανακοινώθηκε ότι 8 κόμματα της αντιπολίτευσης θα κατέβαζαν έναν κοινό υποψήφιο για τις προεδρικές εκλογές.

Στις 10 Ιουνίου 2015, διάφοροι ηγέτες της αντιπολίτευσης κάλεσαν σε αποχή από την εκλογική διαδικασία, προβάλλοντας το επιχείρημα ότι οι εκλογές έπρεπε να είχαν αναβληθεί για περισσότερο χρόνο, εξαιτίας της βίας και της αμφιλεγόμενης απόφασης για διεκδίκηση τρίτης θητείας από τον Νκουρουνζίζα.

Συνολικά 17 κόμματα της αντιπολίτευσης ανακοίνωσαν στις 26 Ιουνίου ότι δεν θα ελάμβαναν μέρος στις εκλογές. 
Παρότι οι υποψήφιοι της αντιπολίτευσης αποσύρθηκαν από τον εκλογικό αγώνα και κάλεσαν σε μη συμμετοχή, τα ονόματά τους παρέμειναν γραμμένα στα ψηφοδέλτια.

Αποτελέσματα
------------

Η εφορευτική επιτροπή ανακοίνωσε στις 24 Ιουλίου 2015 ότι ο Νκουρουνζίζα ήταν ο νικητής των εκλογών με ποσοστό 69,41% των ψήφων. Ο Αγκατόν Ρουαζά ήρθε 2ος με ποσοστό 18,99%.

| Υποψήφιος | Κόμμα | Ψήφοι | % |
| --- | --- | --- | --- |
| Πιερ Νκουρουνζίζα | CNDD–FDD | 1.961.510 | 69,41 |
| Αγκατόν Ρουαζά | Ανεξάρτητη Ελπίδα των Μπουρουντιανών | 536.625 | 18,99 |
| Ζεράρ Εντουαγιό | Ένωση για Εθνική Πρόοδο | 60.380 | 2,14 |
| Ζαν Μινανί | Μέτωπο για Δημοκρατία στο Μπουρούντι–Νιακουρί | 38.554 | 1,36 |
| Ζακ Μπιγκιριμανά | Εθνικές Δυνάμεις της Απελευθέρωσης | 28.609 | 1,01 |
| Ντομισιάν Ενταγιζεγιέ | Εθνικός Συναγερμός για Μεταρρυθμίσεις | 19.996 | 0,71 |
| Ζαν ντε Ντιέ Μουταμπαζί | Συνασπισμός για Ειρήνη στην Αφρική | 4.436 | 0,16 |
| Σιλβέστρ Εντιμπαντουνγκάνια | Ζιρά Ιζαμπό | 3.952 | 0,14 |
| Άκυρα/λευκά ψηφοδέλτια | 103.420 | 3,66 |
| **Σύνολο** | **2.757.482** | **100** |
| Εγγεγραμμένοι ψηφοφόροι/συμμετοχή | 3.848.119 | 71,66 |
| Πηγή: Vice |

Παραπομπές
----------

1. ↑  «Burundi publishes 2015 election agenda». Star Africa. 19 Ιουλίου 2014. Αρχειοθετήθηκε από το πρωτότυπο στις 26 Ιουνίου 2015.
2. ↑  «Burundi CNDD-FDD supporters shot dead in bar». BBC News. 6 Ιανουαρίου 2015.
3. ↑  «The African leaders who choose power before the people». BBC News. 20 Ιανουαρίου 2015.
4. ↑  «Tanzania warns of violence in Burundi if president seeks third term». Reuters. 20 Μαρτίου 2015. Αρχειοθετήθηκε από το πρωτότυπο στις 2 Απριλίου 2015. Ανακτήθηκε στις 20 Μαρτίου 2015.
5. ↑  Patrick Nduwimana (27 Απριλίου 2015). «Burundi police confront anti-president protesters, army on streets». Reuters. Αρχειοθετήθηκε από το πρωτότυπο στις 13 Οκτωβρίου 2015. Ανακτήθηκε στις 1 Αυγούστου 2015.
6. ↑  «Burundi court backs President Nkurunziza on third-term». BBC News. 5 Μαΐου 2015.
7. ↑  «Burundi protests continue despite Pierre Nkurunziza pledge». BBC News. 7 Μαΐου 2015.
8. ↑  «Burundi poll should be delayed indefinitely: South Africa». Reuters. 19 Μαΐου 2015. Αρχειοθετήθηκε από το πρωτότυπο στις 24 Σεπτεμβρίου 2015. Ανακτήθηκε στις 1 Αυγούστου 2015.
9. ↑  Tom Odula (31 Μαΐου 2015). «East African leaders call for Burundi to delay elections». Associated Press. [*νεκρός σύνδεσμος*]
10. ↑  Clement Manirabarusha (8 Ιουνίου 2015). «Burundi's electoral commission proposes dates for delayed vote». Reuters. Αρχειοθετήθηκε από το πρωτότυπο στις 26 Ιουνίου 2015. Ανακτήθηκε στις 1 Αυγούστου 2015.
11. ↑  James Butty (26 Ιουνίου 2015). «Defiant Burundian President launches re-election campaign». Voice of America. Αρχειοθετήθηκε από το πρωτότυπο στις 1 Αυγούστου 2015.
12. ↑  Clement Manirabarusha (11 Ιουλίου 2015). «Burundi presidential poll delayed amid worsening violence». Reuters. Αρχειοθετήθηκε από το πρωτότυπο στις 15 Ιουλίου 2015. Ανακτήθηκε στις 1 Αυγούστου 2015.
13. ↑  «Burundi talks suspended ahead of polls after government fails to show». Reuters. 19 Ιουλίου 2015. Αρχειοθετήθηκε από το πρωτότυπο στις 24 Σεπτεμβρίου 2015. Ανακτήθηκε στις 1 Αυγούστου 2015.
14. ↑  «Opposition coalition for Burundi's 2015 elections». The Herald. 13 Δεκεμβρίου 2014.
15. ↑  Clement Manirabarusha (10 Ιουνίου 2015). «Burundi opposition figures call for boycott of delayed vote». Reuters. Αρχειοθετήθηκε από το πρωτότυπο στις 14 Ιουνίου 2015. Ανακτήθηκε στις 1 Αυγούστου 2015.
16. ↑  Clement Manirabarusha (26 Ιουνίου 2015). «Burundi crisis escalates as opposition boycotts elections». Reuters. Αρχειοθετήθηκε από το πρωτότυπο στις 24 Σεπτεμβρίου 2015. Ανακτήθηκε στις 1 Αυγούστου 2015.
17. ↑  Clement Manirabarusha· Edmund Blair (20 Ιουλίου 2015). «On eve of presidential vote, Burundi opposition urges boycott». Reuters. Αρχειοθετήθηκε από το πρωτότυπο στις 6 Σεπτεμβρίου 2015. Ανακτήθηκε στις 1 Αυγούστου 2015.
18. ↑  «Nkurunziza wins third term as Burundi president: electoral commission». Reuters. 24 Ιουλίου 2015. Αρχειοθετήθηκε από το πρωτότυπο στις 24 Ιουλίου 2015. Ανακτήθηκε στις 1 Αυγούστου 2015.